
TLAČOVÁ SPRÁVA
Bratislava 27. októbra 2026

Vo výrobe možno zarobiť v Nitre rovnako ako v Bratislave
Aj keď štatistiky hovoria o priemerne najvyšších zárobkoch v Bratislavskom kraji, pri viacerých výrobných profesiách sa mzdy v Nitre a Trnave tým bratislavským vyrovnajú. Košický kraj zas pri technických špecialistoch drží krok s Trenčianskym a Žilinským. Priemer je údaj, pri ktorom sa stráca veľa detailov a Mzdový prieskum personálnych agentúr Grafton a Gi Group ukazuje, že rozdiely v odmeňovaní v sektore výroby a inžinieringu nemožno zjednodušiť len na západ a východ krajiny.
Slovenské priemyselné podniky hľadajú úspory, modernizujú výrobu a zároveň súperia o kvalifikovaných ľudí. Aj v tomto prostredí mzdy rastú. Podľa Štatistického úradu SR dosiahla priemerná hrubá mesačná mzda v priemysle v druhom štvrťroku 2026 sumu 1 878 eur, čo je medziročne o 4,9 percenta viac. Samostatné údaje za priemyselné podniky s 20 a viac zamestnancami pritom ukazujú, že počet ich pracovníkov v rovnakom období klesol o 2,5 percenta. 
„Úspory, rast miezd a nábor odborníkov môžu prebiehať súčasne. Firma, ktorá automatizuje prevádzku aby si znížila celkové náklady na mzdy, totiž často potrebuje nových ľudí schopných tieto technológie zaviesť a využívať,“ vysvetľuje Zuzana Palášthy, manažérka personálnej agentúry Gi Group.
Ako sa aktuálna situácia premieta do odmeňovania jednotlivých profesií, približuje tohtoročný Mzdový prieskum personálnych agentúr Grafton a Gi Group, ktorý mapuje viac než 400 pracovných pozícií v ôsmich kľúčových sektoroch ekonomiky naprieč všetkými krajmi na Slovensku. 
Bratislava nemá náskok pri každej profesii
Najvyššie odmeňovanie v sektore výroby a inžinieringu ponúkajú podľa prieskumu Bratislavský, Nitriansky a Trnavský kraj. (Priemer horných úrovní mzdového rozpätia v rámci skúmaných pracovných pozícií tu predstavuje 3 080 eur, 2 975 eur a 2 960 eur.)  Pri niektorých výrobných profesiách sa však rozdiel medzi týmito krajmi úplne stráca. Napríklad CNC operátori, obrábači kovov a zámočníci majú vo všetkých troch krajoch na západe krajiny zhodné mzdové rozpätie 1 800 až 2 200 eur. Pri procesných inžinieroch či technológoch je náskok Bratislavského kraja len sto eur na oboch hraniciach rozpätia.
„Pri technických profesiách zohráva úlohu aj koncentrácia výrobných podnikov a ich potreba konkrétnych zručností. Ak viaceré firmy v regióne hľadajú podobne kvalifikovaných ľudí, musia tomu prispôsobiť aj odmeňovanie. Samotná poloha mimo hlavného mesta preto nemusí vždy znamenať nižšiu mzdu,“ komentuje odborníčka na pracovný trh.
Košický kraj vybočuje z predstavy slabšie plateného východu
Kým Prešovský kraj v súhrnnom porovnaní sektora celkovo zaostáva, Košický sa približuje Trenčianskemu a Žilinskému. Napríklad pri procesných inžinieroch, skúsených inžinieroch kvality a manažéroch údržby sú mzdové rozpätia v týchto troch krajoch dokonca rovnaké. Pri niektorých profesiách priamo v prevádzke však Košický kraj ich úroveň nedosahuje.
„Na východ Slovenska sa nedá pozerať ako na jeden pracovný trh. Záleží na tom, aké podniky v konkrétnom regióne pôsobia, aké technológie využívajú a koho potrebujú zamestnať. Pri nedostatkových špecialistoch navyše môže firma súťažiť o kandidátov aj so zamestnávateľmi z iných krajov. To môže rozdiely v odmeňovaní stierať,“ hovorí Zuzana Palášthy.
Priemer v rámci kraja sa nemusí zhodovať so situáciou v konkrétnej profesii 
Regionálne rozdiely sa menia aj podľa typu práce. V Banskobystrickom kraji je napríklad odmeňovanie majstrov pomerne blízko trojici najlepšie platiacich krajov, pri skúsených inžinieroch kvality je však odstup výraznejší. Ani Prešovský kraj nie je pri každej pozícii na konci poradia – napríklad horná hranica mzdy mechatronikov tam prevyšuje Trenčiansky, Žilinský aj Banskobystrický kraj. „Priemerné a súhrnné údaje pomáhajú zorientovať sa, ale uchádzačovi ani zamestnávateľovi nestačia. Pri konkrétnej ponuke treba vždy zohľadniť náplň práce, skúsenosti, požadované technológie aj rozsah zodpovednosti. Práve preto má význam sledovať mzdové rozpätia pre jednotlivé profesie,“ pripomína odborníčka z Gi Group. 
Do budúcnosti podľa personálnej agentúry porastie význam ľudí, ktorí dokážu prepájať technické znalosti s automatizáciou, dátami, zlepšovaním procesov alebo riadením projektov. Firmy preto popri nábore investujú aj do rozvoja vlastných zamestnancov a spolupráce so školami. „Konkurencieschopná mzda zostáva dôležitá, no skúsení odborníci sledujú aj stabilitu firmy, jej technologickú úroveň a možnosti ďalšieho rastu. Zaujíma ich, na čom budú pracovať a čo nové sa naučia,“ uzatvára Zuzana Palášthy.

***


O prieskume
Mzdový prieskum personálnych agentúr Grafton a Gi Group sa uskutočnil v druhom štvrťroku 2026 vo všetkých ôsmich krajoch Slovenskej republiky. Mzdové údaje vychádzajú predovšetkým z nástupných miezd kandidátov, ktorým Grafton Slovakia a Gi Group Slovensko sprostredkovali zamestnanie, a z požiadaviek zamestnávateľov hľadajúcich nových zamestnancov prostredníctvom týchto personálnych agentúr. Vychádzajú z obvyklej hrubej mesačnej mzdy v danom regióne vrátane variabilných zložiek, napríklad 13. mzdy rozpočítanej na mesačnú hodnotu. Nezahŕňajú ročné bonusy manažérov ani príplatky za nadčasy.

Pre viac informácií kontaktujte: 
Erika Kuhnová, PR Consultant, 10/10 COMMUNICATIONS, +421 903 592 384, erika.kuhnova@1010comms.sk
Michaela Hanáková, PR Consultant, 10/10 COMMUNICATIONS, +421 907 581 582, michaela.hanakova@1010comms.sk

O Gi Group Slovensko
Gi Group je personálna agentúra, ktorá je súčasťou medzinárodnej skupiny Gi Group Holding a patrí medzi popredných poskytovateľov personálnych služieb na slovenskom trhu. Poskytuje služby zamestnávateľom aj uchádzačom o prácu a špecializuje sa najmä na oblasť výroby a priemyslu, logistiky, strojárstva, automobilového priemyslu a ďalších technických a prevádzkových odborov. Firmám ponúka komplexné personálne riešenia zahŕňajúce dočasné pridelenie zamestnancov, nábor zamestnancov na hlavný pracovný pomer, nábor zo zahraničia, onsite riešenia, outsourcing náborového procesu (RPO), HR služby, spracovanie miezd, odborné vzdelávanie a employer branding. Gi Group Slovakia má sídlo v Bratislave a pobočky v Nitre, Žiline a Košiciach. Viac na sk.gigroup.com.

O Gi Group Holding
Gi Group Holding je prvá talianska nadnárodná spoločnosť pôsobiaca v oblasti služieb trhu práce. Jej doménou sú integrované HR služby zamerané na udržateľný rozvoj pracovného trhu a zlepšovanie života ľudí prostredníctvom práce. Skupina pôsobí v oblastiach dočasného pridelenia a zamestnávania na hlavný pracovný pomer, profesionálneho a executive search vyhľadávania a výberu zamestnancov, kariérnej zmeny a outplacementu, školení a rozvoja, podpory relokácie, outsourcingu a business process outsourcingu (BPO), ako aj poradenstva v oblasti personálnych a administratívnych služieb. Gi Group Holding zamestnáva viac než 9 000 interných zamestnancov a vďaka priamej prítomnosti a strategickým partnerstvám pôsobí v 58 krajinách Európy, regiónu APAC, Ameriky a Afriky, pričom poskytuje služby viac než 25 000 klientskym spoločnostiam. Po akvizícii európskeho staffingového biznisu spoločnosti Kelly dosiahli ročné tržby skupiny približne 5 miliárd EUR, čo predstavuje významný míľnik v jej globálnej expanznej stratégii. Podľa rebríčka Staffing Industry Analysts z roku 2025 patrí Gi Group Holding medzi 11 najväčších personálnych firiem na svete. www.gigroupholding.com

Plynárenská 7/A, 821 09 Bratislava
T: +421 259 208 111 E: info@grafton.sk     www.grafton.sk
T: +421 259 208 111 E: skinfo@gigroup.com www.sk.gigroup.com
Mzdové rozpätia pri vybraných pracovných pozíciách z oblasti výroby a inžinieringu podľa krajov
Priemerné minimálne a maximálne mzdy v eurách podľa mzdového prieskumu Grafton a Gi Group 2026. Skratky v záhlaví označujú kraje.
	Pracovná pozícia
	BA
	TT
	NR
	BB
	TN
	ZA
	PO
	KE

	Elektrokonštruktér/projektant (0-3 roky skúseností)

	2 300 – 2800
	2300 – 2700
	2300 – 2700
	1900 – 2400
	2100 – 2500
	2100 – 2500
	1700 – 2200
	2100 – 2600

	Manažér údržby
	3300 – 4000
	3100 – 3900
	3100 – 3900
	2900 – 3500
	3000 – 3700
	3000 – 3700
	2700 – 3400
	3000 – 3700

	Procesný inžinier / technológ
	2400 – 3100
	2300 – 3000
	2300 – 3000
	2100 – 2800
	2200 – 2900
	2200 – 2900
	1900 – 2500
	2200 – 2900

	Inžinier kvality (3+ rokov skúseností)
	2700 – 3700
	2600 – 3500
	2600 – 3500
	2300 – 3100
	2400 – 3300
	2400 – 3300
	2100 – 2900
	2400 – 3300

	Majster
	1700 – 2100
	1700 – 2100
	1700 – 2100
	1650 – 2000
	1650 – 2000
	1650 – 2000
	1400 – 1900
	1550 – 1900

	CNC operátor
	1800 – 2200
	1800 – 2200
	1800 – 2200
	1700 – 2000
	1600 – 2000
	1650 – 2100
	1350 – 1600
	1500 – 1800

	Obrábač kovov / horizontkár
	1800 – 2200
	1800 – 2200
	1800 – 2200
	1700 – 2000
	1500 – 1700
	1500 – 1800
	1350 – 1600
	1500 – 1800

	Zámočník
	1800 – 2200
	1800 – 2200
	1800 – 2200
	1600 – 1900
	1500 – 1800
	1500 – 1800
	1300 – 1600
	1400 – 1700

	Výrobný robotník / operátor výroby
	1250 – 1600
	1150 – 1500
	1100 – 1500
	1000 – 1400
	1150 – 1500
	1150 – 1500
	1050 – 1350
	1150 – 1500

	Mechatronik
	2000 – 2700
	1900 – 2500
	1900 – 2700
	1500 – 1900
	1400 – 1700
	1500 – 1900
	1400 – 2000
	1700 – 2200


Zdroj: Mzdový prieskum personálnych agentúr Grafton a Gi Group. Údaje za jednotlivé profesie nemožno zamieňať s priemernou mzdou všetkých zamestnancov v kraji.
Podklady pre úvod: Štatistický úrad SR – Priemerná mesačná mzda v hospodárstve v 2. štvrťroku 2026 (2. 9. 2026); Vybrané ukazovatele o priemysle v 2. štvrťroku 2026 (15. 9. 2026). Štatistiky za priemysel zahŕňajú aj odvetvia mimo priemyselnej výroby.

